Det Økonomiske og Sociale Udvalgs udtalelse om »Kommissionens forslag til Rådets afgørelse om et EU-handlingsprogram til fremme af ikke-statslige organisationer, som først og fremmest er aktive inden for miljøbeskyttelse« (96/C 204/01)

Rådet for Den Europæiske Union besluttede den 2. februar 1996 under henvisning til EF-traktatens artikel 130 S at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Klaus Boisserée til ordfører. Sektionen vedtog sin udtalelse den 2. april 1996.

Det Økonomiske og Sociale Udvalg vedtog på sin 335. plenarforsamling af 24.-25. april 1996, mødet den 24. april 1996, 91 stemmer for, 2 imod og 4 hverken for eller imod, følgende udtalelse.

1. Emnet for høringen

1.1. Kommissionen har fremsat forslag til en rådsafgørelse, som skal udgøre den formelle ramme (handlingsprogram) for fremme af ikke-statslige miljøorganisationer (miljø-ngo'er). Både Rådet og Europa-Parlamentet havde krævet, at EU's forskellige støtteaktiviteter skulle fastlægges på denne måde, hvilket er nedfældet i en fælleserklæring af 28. juni 1982, som nu også skal gælde for miljø-ngo'erne.

1.2. Kommissionen foreslår, at støttebevillingerne på 1996-budgettet fortsat skal andrage 8,4 mio. ECU.

1.3. Af forslaget til afgørelse fremgår:

- handlingsprogrammets anvendelsesområde;

- de formål, der skal fremmes med handlingsprogrammet;

- modtagerkredsen;

- de nærmere regler for støttetildelingen og for kontrollen med anvendelsen af støtten.

1.4. I afgørelsen fastlægges de generelle rammer for støttetildelingen, og én gang om året offentliggøres et detailprogram.

1.5. Handlingsprogrammet gælder indtil udgangen af 1999, og Rådet vil træffe afgørelse om den efterfølgende fase fra den 1. januar 2000.

2. Sammendrag

Beslutningen om, at Kommissionen skal støtte de europæiske miljø-ngo'er, har vist sig at være nødvendig og rigtig. En sådan støtte er i overensstemmelse med målsætningerne i det femte handlingsprogram for miljø og bæredygtig udvikling, som ØSU har udtalt sig positivt om. Da disse støtteforanstaltninger skal videreføres på grundlag af den foreslåede afgørelse, godkender ØSU principielt Kommissionens forslag under forbehold af følgende bemærkninger.

3. Generelle bemærkninger

3.1. Sammenhængen mellem det finansielle støtteprogram og samarbejdet mellem Kommissionen og miljø-ngo'erne

Kommissionens forslag omhandler kun det finansielle støtteprogram og ikke hele forholdet mellem ngo'erne og EU-institutionerne. De europæiske miljøorganisationer har længe krævet en institutionel regulering af samarbejdet, især hvad angår inddragelse, information og støtte, i form af f.eks. en rådsafgørelse, som skulle udarbejdes efter høring af disse organisationer. Dette ville være i overensstemmelse med princippet om samarbejde mellem miljøpolitikkens aktører, således som det er fastsat i det femte handlingsprogram for miljø og bæredygtig udvikling (). ØSU har i sin udtalelse om det femte miljøhandlingsprogram () udtrykkeligt støttet dette samarbejdsprincip.

Fremme af de ikke-statslige miljøbeskyttelsesaktiviteter ligger Det Økonomiske og Sociale Udvalg stærkt på sinde, og ØSU gør opmærksom på denne sammenhæng uden dog at afvise Kommissionens beslutningsforslag.

3.2. Støttebevillinger

ØSU opfordrer Kommissionen til at tage omfanget af støtteprogrammets bevillinger op til fornyet overvejelse, såfremt programmets rammer skal udvides.

Ifølge forslaget (sektion II, punkt 9.1, i bilagets finansieringsoversigt) skal budgettet f.eks. dække støtte til »det rådgivende forum« (kapitel 9, 3. afsnit, punkt i) i det 5. miljøhandlingsprogram) og til »andre møder i tilknytning hertil - på nationalt eller regionalt plan«. Disse aktiviteter ligger uden for ngo'erne og bør derfor slettes af finansieringsoversigten.

3.3. Rammerne for støtten

Efter ØSU's opfattelse bør forslaget give en klarere beskrivelse af, hvem der skal modtage støtte, især når man tager de begrænsede midler i betragtning.

Støtten bør koncentreres på sådanne ikke-statslige organisationer, som først og fremmest er aktive inden for miljøbeskyttelse (som det også står i titlen på forslaget til afgørelse). Organisationerne bør have sæde i en af EU's medlemsstater. Støtten bør også omfatte aktioner eller programmer, som gennemføres i samarbejde med organisationer, der opererer på nationalt plan. ØSU mener ikke, at det er tilstrækkeligt at offentliggøre denne konkretisering i Kommissionens årlige program.

Formålet med støtteforanstaltningen er også uklart. Information og mobilisering af befolkningen er ganske givet vigtige opgaver for miljø-ngo'erne. Men ngo'ernes funktion er ikke begrænset dertil eller til udarbejdelse af analyser og dokumentationsmateriale. Derfor bør det efter ØSU's opfattelse gøres klart, at »målgruppen« for den del af miljø-ngo'ernes arbejde, der anerkendes i støtteprogrammet, også omfatter institutioner og myndigheder i Den Europæiske Union eller i medlemsstaterne. Endvidere hører rådgivning i forbindelse med forberedelse af EU-bestemmelser og europæiske standarder vedrørende miljøpolitik og miljørelaterede spørgsmål inden for andre politiske områder også blandt de aktiviteter, som bør ligge inden for støtterammen.

3.4. Bevillingsprocedure i forbindelse med samfinansiering

Bestemmelserne om tilskud til miljø-ngo'er bør revideres. Parallelt med det foreliggende forslag forelagde Kommissionen den 11. juli 1995 et forslag til forordning om samfinansiering af europæiske udviklingsbistands-ngo'ers projekter (). Dette forslag er mere generøst end det foreliggende forslag om miljø-ngo'er, for så vidt angår støttebestemmelserne, selv om denne forskel ikke skyldes de forskellige støttemål. Det gælder f.eks. den tidsmæssige begrænsning af den institutionelle (administrative) støtte, men tillige formaliseringen af bevillingsproceduren. Aktiviteter, der er lige støtteværdige, bør behandles ens.

4. Bemærkninger til de enkelte bestemmelser i forslaget til afgørelse

4.1. Artikel 1 og 2

Der bør foretages en præcisering som beskrevet under punkt 3.3.

4.2. Artikel 6

4.2.1. Kravet om, at støtten til ngo-aktiviteter i regelen ikke bør overstige 40 % af udgifterne (artikel 6, stk. 1), indebærer, at en stor del af miljø-ngo'ernes aktiviteter ikke vil kunne realiseres, da disse organisationer kun i ringe omfang råder over egne midler (medlemsbidrag). Derfor bør rammerne for støtten netop til miljø-ngo'erne formuleres mere fleksibelt [jf. ordningen i forslaget om ngo'erne inden for udviklingsbistand () og punkt 5.4 i ØSU's udtalelse af 25. oktober 1995 om oprettelse af et finansielt instrument for miljøet (LIFE) ()].

4.2.2. Begrænsningen af tilskud til administrative udgifter (stk. 2) til »i princippet« tre år vil føre ngo'erne ud i uovervindelige vanskeligheder, medmindre undtagelsen bliver reglen. Heller ikke på dette område findes der en sådan begrænsning for ngo'erne inden for udviklingsbistand (jf. punkt 3.4 ovenfor).

4.2.3. Hvad angår bestemmelsen i stk. 3 gøres der opmærksom på, at det årlige program og de tilgrundliggende bevillinger ofte offentliggøres så sent, at det ikke længere er muligt at gennemføre den aktivitet, som der er søgt om støtte til, i løbet af samme år. Også proceduren til godkendelse af senere ændringer af projektet (som af saglige grunde ikke kan afvises) bør forenkles.

4.3. Artikel 7

Formuleringen af artikel 7, stk. 2, er ikke i overensstemmelse med titlen på forslaget til afgørelse (ikke-statslige organisationer, som først og fremmest er aktive inden for miljøbeskyttelse). Den formulering, der er foreslået ovenfor i punkt 3.3, bør anvendes.

4.4. Bilaget (operationelle aktiviteter)

Definitionerne (A-C) skal tilpasses den i punkt 3.3 foreslåede, forbedrede beskrivelse af miljø-ngo'er og deres aktiviteter. Det samme gælder punkt 9.1 i finansieringsoversigtens sektion II.

Bruxelles, den 24. april 1996.

Carlos FERRER

Formand for Det Økonomiske og Sociale Udvalg

() EFT nr. C 138 af 17. 5. 1993.

() EFT nr. C 18 af 22. 1 1996, s. 141.

() KOM(95) 294 endelig udg.

() EFT nr. C 82 af 19. 3. 1996, s. 18.

() EFT nr. C 18 af 22. 1. 1996.